HR Službeni list Europske unije L 340/2

DELEGIRANA UREDBA KOMISIJE (EU) 2016/2250

оd 4. listopada 2016.

o uspostavi plana za odbačeni ulov za ribolov određenih pridnenih vrsta u Sjevernome moru i u vodama Unije u zoni ICES-a II.a

EUROPSKA KOMISIJA,

uzimajući u obzir Ugovor o funkcioniranju Europske unije,

uzimajući u obzir Uredbu (EU) br. 1380/2013 Europskog parlamenta i Vijeća od 11. prosinca 2013. o zajedničkoj ribarstvenoj politici, izmjeni uredaba Vijeća (EZ) br. 1954/2003 i (EZ) br. 1224/2009 i stavljanju izvan snage uredaba Vijeća (EZ) br. 2371/2002 i (EZ) br. 639/2004 i Odluke Vijeća 2004/585/EZ (1), a posebno članak 15. stavak 6.,

uzimajući u obzir Uredbu Vijeća (EZ) br. 850/98 od 30. ožujka 1998. o očuvanju ribolovnih resursa putem tehničkih mjera za zaštitu nedoraslih morskih organizama (2), a osobito njezin članak 18.a,

budući da:

(1) Cilj Uredbe (EU) br. 1380/2013 postupno je napuštanje prakse odbacivanja ulova u svim vrstama ribolova Unije uvođenjem obveze iskrcavanja ulova vrsta koje podliježu ograničenjima ulova.

(2) Člankom 15. stavkom 6. te Uredbe Komisija je ovlaštena donijeti delegirane akte o planovima za odbačeni ulov za razdoblje od najviše tri godine na temelju zajedničkih preporuka koje su izradile države članice nakon savjetovanja s mjerodavnim savjetodavnim vijećima.

(3) Belgija, Danska, Njemačka, Francuska, Nizozemska, Švedska i Ujedinjena Kraljevina imaju izravan upravljački interes u ribarstvu u Sjevernome moru. Nakon savjetovanja sa Savjetodavnim vijećem za Sjeverno more te su države članice 3. lipnja 2016. Komisiji dostavile zajedničku preporuku o novom planu za odbačeni ulov za ribolov određenih pridnenih vrsta u Sjevernome moru. Relevantna znanstvena tijela dala su znanstveni doprinos koji je preispitao Znanstveni, tehnički i gospodarski odbor za ribarstvo (STECF). Na sastanku stručne skupine održanom 14. srpnja na kojem je sudjelovalo 28 država članica i Komisija te Europski parlament u svojstvu promatrača raspravljalo se o dotičnim mjerama.

(4) Mjere uključene u zajedničku preporuku u skladu su s člankom 18. stavkom 3. Uredbe (EU) br. 1380/2013.

(5) Za potrebe te Uredbe Sjeverno more obuhvaća zone ICES-a III.a i IV. Budući da se određeni pridneni stokovi relevantni za predloženi plan za odbačeni ulov nalaze i u vodama Unije u zoni ICES-a II.a, dotične države članice preporučuju da se i ta zona ICES-a obuhvati planom za odbačeni ulov.

(6) U skladu s člankom 15. stavkom 1. točkom (c) Uredbe (EU) br. 1380/2013 obveza iskrcavanja u Sjevernome moru primjenjuje se najkasnije od 1. siječnja 2016. za: — mješoviti ribolov bakalara, koljaka, pišmolja i crnog bakalara (ugljenar), — ribolov škampa, — mješoviti ribolov lista običnog i iverka, — ribolov oslića i — ribolov sjevernih kozica. U skladu s člankom 15. stavkom 5. Uredbe (EU) br. 1380/2013, u Delegiranoj uredbi Komisije (EU) 2015/2440 (3) utvrđuju se vrste koje se moraju iskrcavati od 1. siječnja 2016. Te su vrste crni bakalar (ugljenar), koljak, škamp, list obični, iverak, oslić i sjeverna kozica. Delegiranom uredbom (EU) 2015/2440 utvrđuje se i obveza iskrcavanja usputnih ulova sjevernih kozica. Tom Uredbom trebale bi se ponovno uvesti odredbe za vrste koje se iskrcavaju na temelju Delegirane uredbe (EU) 2015/2440 i utvrditi dodatne vrste riba i ribolova na koje se primjenjuje obveza iskrcavanja u 2017. i 2018.

(7) Dotične države članice tvrde da su pravila u pogledu ribolovnog napora utvrđena u poglavlju III. Uredbe Vijeća (EZ) br. 1342/2008 (4) prepreka uspješnoj provedbi obveze iskrcavanja bakalara jer bi sustav upravljanja ribolovnim naporom iz tog poglavlja ometao fleksibilnost koja je potrebna za prilagodbu modela ribolova, kao što je odabir područja i ribolovnog alata, nakon uvođenja obveze iskrcavanja. Suzakonodavci trenutačno revidiraju Uredbu Vijeća (EZ) br. 1342/2008. Kako bi se spriječila istovremena primjena sustava upravljanja ribolovnim naporom i obveze iskrcavanja bakalara, obveza iskrcavanja bakalara trebala bi se početi primjenjivati tek nakon prestanka važenja sustava upravljanja ribolovnim naporom.

(8) Delegiranom uredbom (EU) 2015/2440 uvedeno je izuzeće od obveze iskrcavanja svog ulova za vrste za koje znanstveni dokazi pokazuju visoke stope preživljavanja („izuzeće na temelju visoke stope preživljavanja”) koje se primjenjuje na ulove škampa u zoni ICES-a III.a uz uvjet da se upotrebljavaju vrše ili određene pridnene koće. Tom se Delegiranom uredbom od država članica koje imaju izravan upravljački interes u Sjevernome moru traži da Komisiji dostave dodatne znanstvene informacije kojima se podupiru izuzeća za utvrđene pridnene koće. Navedene informacije dostavljene su i STECF je zaključio da su dovoljne. Stoga bi izuzeće trebalo biti uključeno u novi plan za odbačeni ulov.

(9) Zajednička preporuka obuhvaća izuzeće na temelju visoke stope preživljavanja za ulove škampa u potpodručju ICES-a IV. za određeni ribolovni alat uz uvjet da se upotrebljava selektivni uređaj Netgrid.

(10) Zajednička preporuka obuhvaća izuzeće na temelju visoke stope preživljavanja za ulove lista običnog u potpodručju ICES-a IV. s pomoću određenih ribolovnih alata i uz određene uvjete koji pogoduju preživljavanju lista.

(11) Na temelju znanstvenih dokaza iz zajedničke preporuke, koje je preispitao STECF, i uzimajući u obzir značajke ribolovnih alata, ribarskih praksi i ekosustava ta bi izuzeća trebalo obuhvatiti ovom Uredbom za 2017. Države članice trebale bi dostaviti dodatne podatke kako bi omogućile STECF-u daljnje ocjenjivanje stopa preživljavanja škampa i običnog lista u potpodručju ICES-a IV. ulovljenih dotičnim koćama, a Komisiji reviziju relevantnog izuzeća.

(12) Delegiranom uredbom (EU) 2015/2440 uvedena su izuzeća de minimis za — obični list ulovljen trostrukim i jednostrukim mrežama stajaćicama u zoni ICES-a III.a, potpodručju ICES-a IV. i vodama Unije u zoni ICES-a II.a, — obični list ulovljen određenim koćama s gredom u potpodručju ICES-a IV., — škamp ulovljen određenim pridnenim koćama u potpodručju ICES-a IV. i vodama Unije u zoni ICES-a II.a i — obični list i koljak zajedno ulovljene određenim pridnenim koćama u zoni ICES-a III.a. Zajedničkom preporukom predlaže se daljnja primjena tih izuzeća. Stoga bi ona trebala biti uključena u novi plan za odbačeni ulov.

(13) Zajednička preporuka obuhvaća izuzeće de minimis za ulov običnog lista, koljaka i pišmolja zajedno određenim pridnenim koćama u zoni ICES-a III.a., izuzeće de minimis za ulov običnog lista, koljaka i pišmolja zajedno košarama u zoni ICES-a III.a i za 2018. izuzeće de minimis za ulov pišmolja pridnenim koćama u zoni ICES-a IV.c.

(14) Na temelju uvjerljivih dokaza koje su za ta izuzeća dostavile države članice, koje je preispitao STECF, i koji je zaključio da ta izuzeća sadržavaju obrazložene argumente u prilog tome da je dodatna poboljšanja selektivnosti teško postići i/ili da podrazumijevaju nesrazmjerne troškove postupanja s neželjenim ulovom, Komisija smatra primjerenim utvrditi izuzeća de minimis u skladu s postotkom predloženim u zajedničkoj preporuci u okviru ograničenja iz članka 15. stavka 5. točke (c) Uredbe (EU) br. 1380/2013.

(15) Za potrebe donošenja planova za odbačeni ulov te za vrste koje podliježu obvezi iskrcavanja, Komisija se člankom 18.a Uredbe (EZ) br. 850/98 ovlašćuje za utvrđivanje minimalne referentne veličine za očuvanje (MCRS) u cilju osiguravanja zaštite nedoraslih morskih organizama. Minimalne referentne veličine za očuvanje mogu, prema potrebi, odstupati od veličina iz Priloga XII. Uredbi (EZ) br. 850/98. Za škamp u zoni ICES-a III.a primjereno je zadržati minimalne referentne veličine za očuvanje utvrđene u Delegiranoj uredbi (EU) 2015/2440, odnosno ukupnu duljinu od 105 mm i duljinu oklopa od 32 mm. Na temelju zajedničke preporuke i procjene STECF-a potrebno je dodati najmanju duljinu repa od 59 mm jer je u toj preporuci navedeno da ta duljina repa odgovara postojećim vrijednostima za ukupnu duljinu i duljinu oklopa.

(16) Planovi za odbačeni ulov mogu uključivati i tehničke mjere u pogledu vrsta ribolova ili vrsta obuhvaćenih obvezom iskrcavanja. Kako bi se povećala selektivnost ribolovnih alata i smanjio neželjeni ulov u Skagerraku, primjereno je zadržati određeni broj tehničkih mjera koje su Unija i Norveška dogovorile 2011 (5). i 2012. (6).

(17) Kako bi se osigurala odgovarajuća kontrola, trebali bi se utvrditi posebni zahtjevi za države članice da utvrde popise plovila obuhvaćenih ovom Uredbom.

(18) Budući da mjere predviđene ovom Uredbom izravno utječu na gospodarske aktivnosti povezane sa sezonom ribolova plovila Unije i na njezino planiranje, ova bi Uredba trebala stupiti na snagu odmah nakon objave. Trebala bi se primjenjivati od 1. siječnja 2017. do 31. prosinca 2018. kako bi bila u skladu s vremenskim okvirom utvrđenim u članku 15. Uredbe (EU) br. 1380/2013,

DONIJELA JE OVU UREDBU:

Članak 1.

Provedba obveze iskrcavanja

Obveza iskrcavanja iz članka 15. stavka 1. Uredbe (EU) br. 1380/2013 primjenuje se u potpodručju ICES-a IV. (Sjeverno more), potpodručju ICES-a III.a (Kattegat i Skagerrak) i vodama Unije u zoni ICES-a II.a (Norveško more) za ribolov utvrđen u Prilogu ovoj Uredbi.

Članak 2.

Definicije

Za potrebe ove Uredbe primjenjuju se sljedeće definicije:

1. „Ploha Seltra” znači selektivni uređaj koji se sastoji od gornje plohe veličine oka mrežnog tega od najmanje 270 mm (oka mrežnog tega u obliku romba), smještene u dio s četiri plohe i ugrađene, uz omjer spajanja od tri mrežna oka od 90 mm, na jedno mrežno oko od 270 mm, ili od gornje plohe veličine oka mrežnog tega od najmanje 140 mm (kvadratna oka mrežnog tega). Ta ploha duga je najmanje 3 m, smještena najviše 4 m od konopa za vezanje vreće mreže i pune je širine gornjeg sloja koće (tj. od ruba do ruba).

2. „Selektivni uređaj Netgrid” znači selektivni uređaj koji se sastoji od dijela s četiri plohe umetnutog u koću s dvije plohe s nagnutom površinom mreže oka mrežnog tega u obliku romba od najmanje 200 mm, koji vodi do izlaznog otvora na vrhu koće.

Članak 3.

Posebna pravila o obvezi iskrcavanja bakalara

Neovisno o članku 1. obveza iskrcavanja bakalara u skladu s ovom Uredbom primjenjuje se samo ako je Uredba (EZ) br. 1342/2008 ili njezino poglavlje III. stavljeno izvan snage prije 1. siječnja 2017.

Članak 4.

Izuzeća na temelju stope preživljavanja za škampe

1. Izuzeće od obveze iskrcavanja u skladu s člankom 15. stavkom 4. točkom (b) Uredbe (EU) br. 1380/2013 za vrste za koje znanstveni dokazi pokazuju visoke stope preživljavanja primjenjuje se na sljedeće ulove škampa:

(a) ulov vršama (FPO (7));

(b) ulov u zoni ICES-a III.a pridnenim koćama (OTB, TBN) veličine oka mrežnog tega od najmanje 70 mm, opremljenima rešetkom za sortiranje vrsta s razmakom između prečki rešetke od najviše 35 mm;

(c) ulov u zoni ICES-a III.a pridnenim koćama (OTB, TBN) veličine oka mrežnog tega najmanje 90 mm, opremljenima plohom Seltra;

(d) u 2017. ulov u zoni ICES-a IV. pridnenim koćama (OTB, TBN) veličine oka mrežnog tega najmanje 80 mm, opremljenima selektivnim uređajem Netgrid.

2. Škampi ulovljeni u slučajevima iz stavka 1. odmah se cijeli puštaju u more u području u kojem su ulovljeni.

3. Države članice koje imaju izravan upravljački interes u Sjevernome moru do 1. svibnja 2017. Komisiji dostavljaju dodatne podatke uz one koji su predviđeni zajedničkoj preporuci od 3. lipnja 2016. te sve ostale relevantne znanstvene informacije kojima se podupire izuzeće iz stavka 1. točke (d) Znanstveni, tehnički i gospodarski odbor za ribarstvo (STECF) te podatke i informacije procjenjuje do 1. rujna 2017.

Članak 5.

Izuzeće na temelju stope preživljavanja za obični list

1. Izuzeće od obveze iskrcavanja u skladu s člankom 15. stavkom 4. točkom (b) Uredbe (EU) br. 1380/2013 za vrste za koje znanstveni dokazi pokazuju visoke stope preživljavanja primjenjuju se u 2017. na ulove običnog lista manjeg od minimalne referentne veličine za očuvanje unutar šest nautičkih milja od obale u području ICES-a IV.c i izvan prepoznatih uzgajališta s pomoću koća sa širilicama (OTB) s vrećom oka mrežnog tega od 80 do 99 mm.

2. Izuzeće iz članka 1. odnosi se samo na plovila najveće duljine 10 m i najveće snage motora 180 kW kada love u vodama dubine 15 m ili manje i pri ograničenju trajanja tegljenja na najviše 1:30 sati.

3. Obični list ulovljen u slučajevima iz stavka 1. odmah se pušta u more.

4. Države članice koje imaju izravan upravljački interes u Sjevernome moru do 1. svibnja 2017. Komisiji dostavljaju dodatne znanstvene informacije kojima se podupire izuzeće iz stavka 1. STECF te informacije procjenjuje do 1. rujna 2017.

Članak 6.

Izuzeća de minimis

Odstupajući od članka 15. stavka 1. Uredbe (EU) br. 1380/2013 sljedeće količine mogu biti odbačene u skladu s člankom 15. stavkom 4. točkom (c) te Uredbe:

(a) za list obični, do najviše 3 % ukupnog godišnjeg ulova te vrste plovilima koja se koriste trostrukim i jednostrukim mrežama stajaćicama (GN, GNS, GND, GNC, GTN, GTR, GEN, GNF) u zoni ICES-a III.a, potpodručju ICES-a IV. i vodama Unije u zoni ICES-a II.a;

(b) za list obični manji od minimalne referentne veličine za očuvanje, do najviše 7 % ukupnog godišnjeg ulova te vrste u 2017. i 6 % ukupnog godišnjeg ulova te vrste u 2018. plovilima koja se koriste koćom s gredom (TBB) veličine oka mrežnog tega 80 – 119 mm, povećane veličine oka mrežnog tega u produžetku koće s gredom u potpodručju IV. ICES-a.;

(c) za škamp manji od minimalne referentne veličine za očuvanje, do najviše 6 % ukupnog godišnjeg ulova te vrste plovilima koja se koriste pridnenim koćama (OTB, TBN, OTT, TB) veličine oka mrežnog tega 80 – 99 mm u potpodručju IV. ICES-a i vodama Unije u zoni ICES-a II.a;

(d) u 2017. za list obični i koljak zajedno manje od minimalne referentne veličine za očuvanje, do najviše 2 % ukupnog godišnjeg ulova škampa, lista običnog, koljaka i sjevernih kozica u ribolovu škampa plovilima koja se koriste pridnenim koćama (OTB, TBN) veličine oka mrežnog tega 70 mm ili veće, opremljenima rešetkom za sortiranje vrsta s razmakom između prečki rešetke od najviše 35 mm u zoni ICES-a III.a;

(e) u 2018. za list obični, koljak i pišmolj zajedno manje od minimalne referentne veličine za očuvanje, do najviše 4 % ukupnog godišnjeg ulova škampa, lista običnog, koljaka, pišmolja i sjevernih kozica u ribolovu škampa plovilima koja se koriste pridnenim koćama (OTB, TBN) veličine oka mrežnog tega 70 mm ili veće, opremljenima rešetkom za sortiranje vrsta s razmakom između prečki rešetke od najviše 35 mm u zoni ICES-a III.a;

(f) za list obični, koljak i pišmolj manje od minimalne referentne veličine za očuvanje, do najviše 1 % ukupnog godišnjeg ulova škampa, lista običnog, koljaka, pišmolja i sjevernih kozica u ribolovu sjevernih kozica plovilima koja se koriste pridnenim koćama (OTB) veličine oka mrežnog tega 35 mm ili veće, opremljenima rešetkom za sortiranje vrsta s razmakom između prečki rešetke od najviše 19 mm i otvorom za ribe u zoni ICES-a III.a;

(g) za list obični, koljak i pišmolj zajedno, do najviše 0,5 % ukupnog godišnjeg ulova škampa, lista običnog, koljaka, pišmolja i sjevernih kozica u ribolovu škampa košarama (FPO) u zoni ICES-a III.a;

(h) u 2018. za pišmolj, do najviše 7 % ukupnog godišnjeg ulova škampa, koljaka, lista, sjevernih kozica, pišmolja, iverka, crnog bakalara (ugljenar) i bakalara u miješanom ribolovu lista, pišmolja i vrsta bez ograničenja ulova plovilima koja se koriste pridnenim koćama (OTB, OTT) veličine oka mrežnog tega 70 do 99 mm u zoni ICES-a IV.c.

Članak 7.

Minimalna referentna veličina za očuvanje

Odstupajući od minimalne referentne veličine za očuvanje utvrđene u Prilogu XII. Uredbi (EZ) br. 850/98 minimalna referentna veličina za očuvanje škampa u zoni ICES-a III.a sljedeća je:

(a) ukupna duljina 105 mm;

(b) duljina repa 59 mm;

(c) duljina oklopa 32 mm.

Članak 8.

Posebne tehničke mjere u Skagerraku

1. Zabranjuje se prevoženje na plovilu ili uporaba bilo kakve koće, danske potegače, koće s gredom ili slične mreže na vuču veličine oka mrežnog tega manje od 120 mm u Skagerraku.

2. Odstupajući od stavka 1. mogu se upotrebljavati i sljedeće koće:

(a) koće s vrećom veličine oka mrežnog tega od najmanje 90 mm, uz uvjet da je koća opremljena plohom Seltra ili razdjelnom rešetkom s razmakom između prečki rešetke od najviše 35 mm;

(b) koće s vrećom veličine oka mrežnog tega od najmanje 70 mm (kvadratna oka mrežnog tega), opremljene razdjelnom rešetkom s razmakom između prečki rešetke od najviše 35 mm;

(c) koće najmanje veličine oka mrežnog tega manje od 70 mm kojima se love pelagijske vrste ili vrste za industrijske namjene, uz uvjet da ulov sadržava više od 80 % jedne pelagijske vrste ili vrste za industrijske namjene ili više njih;

(d) koće s vrećom veličine oka mrežnog tega od najmanje 35 mm kojima se love rakovi roda Pandalus, uz uvjet da je koća opremljena razdjelnom rešetkom s razmakom između prečki rešetke od najviše 19 mm.

3. Uređaj za zadržavanje riba može se upotrebljavati u ribolovu rakova roda Pandalus u skladu sa stavkom 2. točkom (d), uz uvjet da postoje primjerene ribolovne mogućnosti kojima se obuhvaća usputni ulov te da je uređaj za zadržavanje

— konstruiran s gornjom plohom veličine kvadratna oka mrežnog tega od najmanje 120 mm,

— duljine najmanje 3 m i

— širok najmanje kao razdjelna rešetka.

Članak 9.

Popis plovila

Države članice u skladu s kriterijima navedenima u Prilogu ovoj Uredbi utvrđuju plovila koja podliježu obvezi iskrcavanja za svaku vrstu ribolova. Do 31. prosinca 2016. Komisiji i drugim državama članicama s pomoću sigurnog web-mjesta Unije za kontrolu ribarstva dostavljaju popise svih plovila specijaliziranih za crni bakalar (ugljenar), kako je definirano u Prilogu, utvrđene u skladu s prvom rečenicom. Te bi popise trebale redovito ažurirati.

Članak 10.

Stupanje na snagu i primjena

Ova Uredba stupa na snagu sljedećeg dana od dana objave u Službenom listu Europske unije. Primjenjuje se od 1. siječnja 2017. do 31. prosinca 2018.

Međutim članak 9. primjenjuje se od dana stupanja na snagu ove Uredbe.

Ova je Uredba u cijelosti obvezujuća i izravno se primjenjuje u svim državama članicama. Sastavljeno u Bruxellesu 4. listopada 2016. Za Komisiju Predsjednik Jean-Claude JUNCKER

(1) SL L 354, 28.12.2013., str. 22.

(2) SL L 125, 27.4.1998., str. 1.

(3) Delegirana uredba Komisije (EU) 2015/2440 оd 22. listopada 2015. o uspostavi plana za odbačeni ulov za ribolov određenih pridnenih vrsta u Sjevernome moru i u vodama Unije u zoni ICES-a II.a (SL L 336, 23.12.2015., str. 42.).

(4) Uredba Vijeća (EZ) br. 1342/2008 od 18. prosinca 2008. o donošenju dugoročnog plana za stokove bakalara i ribolov koji iskorištava te stokove i o stavljanju izvan snage Uredbe (EZ) br. 423/2004 (SL L 348, 24.12.2008., str. 20.).

(5) Usuglašeni zapisnik sa savjetovanja o ribarstvu između Norveške i Europske unije o regulaciji ribolova u Skagerraku i Kattegatu za 2012.

(6) Usuglašeni zapisnik sa savjetovanja o ribarstvu između Europske unije i Norveške o mjerama za primjenu zabrane odbacivanja ulova i mjerama kontrole u području Skagerraka, 4. srpnja 2012.

(7) Šifre ribolovnih alata iz ove Uredbe odnose se na šifre iz Priloga XI. Provedbenoj uredbi Komisije (EU) br. 404/2011 od 8. travnja 2011. o detaljnim pravilima za provedbu Uredbe Vijeća (EZ) br. 1224/2009 o uspostavi sustava kontrole Zajednice za osiguranje sukladnosti s pravilima zajedničke ribarstvene politike (SL L 112, 30.4.2011., str. 1.). Za plovila čija je ukupna duljina manja od 10 m, šifre ribolovnih alata iz ove tablice odnose se na šifre iz razvrstavanja ribolovnih alata FAO-a.